Gest de mare omenie: Lucian Mîndruță se oferă să-i învețe iahting pe românii din zonele inundate

Noroc nesperat pentru sătenii sinistrați din localitatea Gratia, Teleorman, după ce Lucian Mîndruță a anunțat că vine în ajutorul lor cu lecții gratuite de iahting. ”Poate că oamenii ăia văd doar o nenorocire în inundația care le-a luat agoniseala de-o viață. Eu vreau să le arăt că nu e așa. O inundație care îți distruge casa poate să fie și o excelentă ocazie de a căpăta niște îndemânări noi și de a te alege cu un hobby foarte relaxant”, a explicat Lucian Mîndruță.

El nu s-a ferit să admită că are planuri mari cu sinistrații din Teleorman. ”Dacă totul merge bine în continuare și vine viitura și pe apele din Moldova, la toamnă, în anul centenarului, facem o regată a României: sinistrații din Teleorman se întrec la iahting cu sinistrații din bazinul Siretului, iar câștigătorii, cu românii care și-au pierdut casele după ce va fi ieșit Mureșul din matcă.”

Mîndruță a precizat că doar lecțiile de iahting vor fi gratuite. Teleormănenii interesați trebuie să vină cu propriile ambarcațiuni, pe care le pot cumpăra din târgul deschis permanent în portul din Monaco.